Krejcir wil glo ooreenkoms aangaanRadovan Krejcir. Foto: Werner Beukes/SAPA Dit het vandag aan die lig gekom toe AfriForum sy teenkorrupsie-eenheid in samewerking met Paul O’Sullivan, forensiese speurder en gesertifiseerde bedrogondersoeker, tydens ŉ mediakonferensie in Centurion bekendgestel het. Krejcir en sy medebeskuldigde, Desai Luphondo, is in Februarie tot 35 jaar tronkstraf gevonnis nadat hulle skuldig bevind is op aanklag van ontvoering, poging tot moord en die poging om dwelmmiddels te bekom. Krejcir se ander medebeskuldigdes, voormalige Valke-werknemers Samuel Maropeng, Jan Mofokeng, George Nthoroane en Siboniso Miya is elk tot 15 jaar tronkstraf gevonnis. Krejcir se appèlaansoek teen sy vonnis is kort hierna van die hand gewys. O’Sullivan het Woensdag tydens die mediakonferensie ŉ brief openbaar gemaak waarin Krejcir se regsverteenwoordiger, Eric Bryer, aanvoer sy kliënt wil skuldig pleit op die aanklagte in uitstaande sake teen hom en dan staatsgetuie word. “My instruksie is dat my kliënt skuldig wil pleit indien hy ŉ gelyklopende tien jaar tronkstraf opgelê word ten opsigte van elke oortreding,” lui die brief wat aan adv. Andrew Chauke, direkteur van openbare vervolging in Suid-Gauteng, gerig is. In die brief, gedateer 4 Oktober 2016, voer Bryer aan dat Krejcir ook vrywillige uitlewering vereis in ruil vir die inligting oor korrupte polisiebeamptes. Bryer en Chauke kon nie onmiddellik vir kommentaar bereik word nie.